CELEX: 32020D1793
Language: hu
Date: 2020-11-16 00:00:00
Title: A Tanács (EU) 2020/1793 határozata (2020. november 16.) a francia legkülső régiókban alkalmazott „octroi de mer” adóról szóló 940/2014/EU határozat időbeli hatályának módosításáról

2020.12.1.   
               
               
                  HU
               
               
                  Az Európai Unió Hivatalos Lapja
               
               
                  L 402/21
               
            
         A TANÁCS (EU) 2020/1793 HATÁROZATA
         (2020. november 16.)
         a francia legkülső régiókban alkalmazott „octroi de mer” adóról szóló 940/2014/EU határozat időbeli hatályának módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 349. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Parlament véleményére (1),
         különleges jogalkotási eljárás keretében,
         mivel:
         
                     (1)
                  
                  
                     A 940/2014/EU tanácsi határozat (2) engedélyt ad a francia hatóságoknak, hogy a francia legkülső régiókban az „octroi de mer” adó vonatkozásában mentességeket vagy kedvezményeket alkalmazzanak az említett határozat mellékletében felsorolt, ezen legkülső régiókban helyben előállított termékekre. A legnagyobb megengedett adózási különbség – a termékektől és a szóban forgó tengerentúli megyétől függően – 10, 20 vagy 30 százalékpont. A 940/2014/EK határozat 2020. december 31-ig alkalmazandó.
                  
               
                     (2)
                  
                  
                     Franciaország úgy véli, hogy a legkülső régiók által elszenvedett versenyhátrányok továbbra is fennállnak, és kérelmet nyújtott be az Európai Bizottságnak a jelenlegihez hasonló differenciált adózási rendszer 2021. január 1-jén túl, 2027. december 31-ig történő fenntartása céljából.
                  
               
                     (3)
                  
                  
                     Azon termékek jegyzékeinek elemzése azonban, amelyek tekintetében Franciaország differenciált adózást kíván alkalmazni, hosszadalmas folyamat, amelynek során minden egyes termék esetében ellenőrizni kell a differenciált adózás indokoltságát és arányosságát annak biztosítása érdekében, hogy a differenciált adózás ne ássa alá az uniós jogrend integritását és koherenciáját, beleértve a belső piac és a közös politikák integritását és koherenciáját.
                  
               
                     (4)
                  
                  
                     A Covid19-világjárvány okozta válság súlyosan hátráltatta a francia hatóságok által az említett ellenőrzéshez szükséges valamennyi információ összegyűjtése céljából végzett munkát. Következésképpen, ezt a munkát még nem fejezték be.
                  
               
                     (5)
                  
                  
                     Annak meghiúsulása, hogy 2021. január 1. előtt elfogadásra kerüljön egy vonatkozó javaslat, joghézagot keletkeztethet, mivel lehetetlenné tenné 2021. január 1. után bármely differenciált adózás alkalmazását a francia legkülső régiókban.
                  
               
                     (6)
                  
                  
                     Szükség van tehát további hat hónapra a folyamatban lévő ellenőrzési munka befejezésének lehetővé tételéhez és a Bizottságnak kellő idő biztosításához arra, hogy olyan kiegyensúlyozott javaslatot terjeszthessen elő, amely figyelembe veszi a különféle érintett érdekeket.
                  
               
                     (7)
                  
                  
                     A 940/2014/EU határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 940/2014/EK határozat 1. cikkének (1) bekezdésében a „2020. december 31-ig” szövegrész helyébe „2021. június 30-ig” lép.
         
         
            2. cikk
            Ezt a határozatot 2021. január 1-jétől kell alkalmazni.
         
         
            3. cikk
            E határozat címzettje a Francia Köztársaság.
         
         
            Kelt Brüsszelben, 2020. november 16-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  2020. október 6-i vélemény (a Hivatalos Lapban még nem tették közzé).
         
            (2)  A Tanács 940/2014/EU határozata (2014. december 17.) a francia legkülső régiókban alkalmazott „octroi de mer” adóról (HL L 367, 2014.12.23., 1. o.).